Ferðamönnum bjargað frá eyjunni skömmu eftir að gosið hófst . Í fyrstu var talið að um 100 manns væru á eyjunni en samkvæmt upplýsingum frá yfirvöldum er talan nær 50 . Michael Sade / AFP Að minnsta kosti fimm eru látnir og nokkurra er saknað eftir að eldgos hófst óvænt á nýsjálensku eyjunni Whakaari ( e. White Island ) um klukkan tvö eftir hádegi að staðartíma , eða um klukkan eitt í nótt að íslenskum tíma . Eyjan er vinsæl ferðamannaeyja og talið er að um 50 manns hafi verið á eyjunni þegar eldsumbrotin hófust . 23 hefur verið bjargað en óvíst er hversu margir eru eftir á eyjunni . Björgunarmenn hætta sér ekki aftur að eyjunni sökum öskufalls og aukinnar eldvirkni . Eyjan , sem er í einkaeigu , er skammt frá Norðureyju og er eldfjallið þar eitt virkasta eldfjall Nýja-Sjálands . Þrátt fyrir það er eyjan vinsæll áfangastaður ferðamanna sem fara þangað í dagsferðir og útsýnisflug yfir eyjuna . Var við eldgíginn hálftíma áður en gosið hófst Michael Schade var á meðal ferðamanna sem voru á eyjunni í morgun en var í þann mund að leggja af stað frá eyjunni þegar gosið hófst . Hann var við eldgíginn aðeins 30 mínútum áður en gosið hófst . „ Við vorum nýkomin í bátinn þegar einhver benti okkur á þetta . Ég var hreinlega í áfalli . Báturinn sneri við og við kipptum nokkrum með um borð sem voru að bíða við höfnina , “ segir Schade í samtali við BBC .